โบรกเชียร์ซื้อ CPF เป้าสูง 33 บ. มองบวกแผนซื้อหุ้นคืน หนุน EPS ปี 65 เพิ่ม 5%
โบรกเชียร์แนะ “ซื้อ” หุ้น CPF ชูราคาเป้าหมายสูง 33 บาท มองบวกแผนซื้อหุ้นคืน 400 ล้านหุ้น วงเงิน 1 หมื่นล้านบาท คาดหนุน EPS ปี 65 เพิ่มขึ้น 3-5%
โบรกเชียร์แนะ “ซื้อ” หุ้น CPF ชูราคาเป้าหมาย 33 บาท มองบวกแผนซื้อหุ้นคืน 400 ล้านหุ้น วงเงิน 1 หมื่นล้านบาท คาดหนุน EPS ปี 65 เพิ่มขึ้น 3-5%
1 ต.ค. 2564

บริษัทหลักทรัพย์ ดีบีเอส วิคเคอร์ส (ประเทศไทย) ระบุในบทวิเคราะห์ กรณี บริษัท เจริญโภคภัณฑ์อาหาร จำกัด (มหาชน) หรือ CPF นำหุ้นสามัญทั้งหมดของ C.P. Pokphand Co., Ltd. (CPP) ออกจากการเป็นหลักทรัพย์จดทะเบียนในตลาดหลักทรัพย์ฮ่องกง พร้อมออกโครงการซื้อหุ้นคืนเพื่อบริหารทางการเงิน จำนวนหุ้นที่ซื้อคืน 400 ล้านหุ้น หรือ 4.65% จากจำนวนหุ้นที่ชำระแล้ว วงเงิน 10,000 ล้านบาท ผ่านตลาดหลักทรัพย์ ตั้งแต่วันที่ 15 ต.ค.64 ถึงวันที่ 14 เม.ย.65
โดยฝ่ายวิจัยมองเป็นบวก สำหรับราคาหุ้นที่จะจ่ายเพื่อซื้อหุ้นคืนผู้ถือหุ้นส่วนน้อยคือ 1.15 เหรียญฮ่องกง ซึ่งสูงกว่าราคาในตลาดฯ อยู่ 18.6% ซึ่งคิดเป็น P/E 11 เท่า ต้องใช้เงินราว 30.7 พันล้านบาท ถือว่ายังสมเหตุสมผล ผลดีคือการถือหุ้น CPP เพิ่มจะช่วยเพิ่มผลกำไรปี 65 ได้อีกราว 8-10% เมื่อหักต้นทุนการเงินที่ใช้ซื้อหุ้นคืนมาแล้ว ด้านอัตราส่วนหนี้สินต่อทุนจะเพิ่มขึ้นมาอีก 0.1 เท่า หากสมมติให้กู้มา 100% ในการซื้อหุ้นคืน จากระดับ 1.1 เท่า ณ ปลายปี 64 ที่ประมาณการไว้
ส่วนประโยชน์ของการซื้อหุ้นคืน หากสำเร็จอาจจะทำให้จำนวนหุ้นลดลง และกำไรต่อหุ้น (EPS) ปี 65 เพิ่มขึ้นได้ราว 3-5% คงคำแนะนำ “ซื้อ”หุ้น CPF ราคาพื้นฐาน 32 บาท เมื่อยังไม่รวมรายการข้างต้น
ด้านบริษัทหลักทรัพย์ ทรีนีตี้ จำกัด ระบุในบทวิเคราะห์ แนะนำ “ซื้อ” ให้ราคาเป้าหมาย 33 บาท สำหรับการลงทุนระยะยาว แต่ผลประกอบการในครึ่งปีหลังที่มีโอกาสอ่อนตัวตามแนวโน้มราคาหมูในจีนและเวียดนามยังเป็นปัจจัยกดดันต่อราคาหุ้น
ขณะที่ประเด็นการซื้อห้นคืนนั้นคาดว่าเป็นปัจจัยที่ช่วยประคองราคาหุ้นได้ในช่วงนี้
 
 
 